作者:李紳
標題:泛五湖
內容:範子蛻冠履，扁舟逸霄漢。嗟予抱險艱，怵惕驚彌漫。窮通氾濫勞，趣適殊昏旦。浴日蕩層空，浮天淼無畔。依灘落葉聚，立浦驚鴻散。浪疊雪峰連，山孤翠崖斷。風帆同巨壑，雲矗成高岸。宇宙可東西，星辰沈粲爛。霞生澒洞遠，月吐青熒亂。豈複問津迷，休為呂梁歎。漂沈自詎保，覆溺心長判。吳越郡異鄉，嬰童及為玩。依稀佔井邑，嘹唳同鵝鸛。舉棹未宵分，維舟方日旰。徵斯濟川力，若鼓淩風翰。易狎當悔遊，臨深罔知難。